Naspers-filiaal belê groot in Turkye | Netwerk24
11 Junie 2019 14:42
Naspers se filiaal PayU gaan Iyzico, 'n Turkse maatskappy wat digitale betalings verwerk, vir $165 miljoen aanskaf. Dis PayU se grootste verkryging in finansiële tegnologie nóg.
Die hoofkantoor van Naspers in Kaapstad.
Die transaksie sal PayU blootstelling gee aan Turkye se e-handelmark, wat teen meer as 10% per jaar groei, sê die maatskappy in 'n verklaring.
PayU het die afgelope ruk verskeie verkrygings en bykomende beleggings in finansiële tegnologie gedoen, onder meer in die Duitse firma Kreditech, die Israelse firma Zooz, en die Amerikaanse firma Wibmo.
Altesame beloop sy beleggings sedert 2016 al $500 miljoen.
Naspers beskou geklassifiseerde advertensies, kosaflewering en finansiële tegnologie as die drie groot groeigebiede vir die groep oor die volgende paar jaar.
Die betalingsbedryf gaan teen 2017 $1 000 miljard se inkomste wêreldwyd skep soos wat al hoe meer e-handeltransaksies verwerk moet word, volgens Boston Consulting Group.
Mario Shiliashki, hoof van betalings by PayU, sê hulle soek heeltyd maniere om die vinnige organiese groei in bestaande markte te verhoog deur in nuwe tegnologie te belê. "Deur 'n leier in snel groeiende markte te wees, help dit ons vinniger as ander firmas groei."
PayU fokus veral op Rusland, Indië en Afrika-lande waar aanlyn betalings in hul kinderskoene staan.
Iyzico is in 2013 gestig en word deur kleiner maatskappye sowel as wêreldreuse soos Amazon en Nike gebruik.
Nog net 'n klein persentasie kleiner Turkse maatskappye gebruik reeds digitale betalings en e-handel, volgens Barbaros Ozbugutu, uitvoerende hoof en medestigter van Iyzico.
'n Groot persentasie Turke het wel toegang tot die internet. Dis ook 'n relatief jong bevolking, wat groeimoontlikhede waarskynlik maak.
Naspers beoog om sy internasionale internetondernemings op 17 Julie op die Euronext Amsterdam te noteer. Dit sluit Naspers se belang in Tencent en Mail.ru in. Aandeelhouers stem op 28 Junie op 'n spesiale vergadering daaroor.
Naspers maak op 21 Junie sy resultate vir die boekjaar tot einde Maart bekend. – Bloomberg, bygewerk